EGADP komunikacija ir matomumas EGADP reglamento 34 straipsnyje nustatyti valstybėms narėms ir ekonomikos gaivinimo ir atsparumo didinimo planams taikomi komunikacijos reikalavimai. Jame paaiškinta, kad valstybės narės turi nurodyti Sąjungos finansavimo kilmę ir užtikrinti jo matomumą, be kita ko, naudodamos Sąjungos emblemą ir teiginį apie finansavimą „Finansuota Europos Sąjungos lėšomis – „NextGenerationEU“, taip pat teikti veiksmingą ir proporcingą tikslinę informaciją įvairiai auditorijai, įskaitant žiniasklaidą ir visuomenę. Šie reikalavimai taip pat nustatomi finansavimo susitarime, kurį Komisija pasirašo su visomis paramą pagal EGADP gaunančiomis valstybėmis narėmis, o šios ekonomikos gaivinimo ir atsparumo didinimo planuose apibūdina savo komunikacijos strategiją. Valstybės narės ėmėsi keleto veiksmų EGADP paramos matomumui užtikrinti. Jos, be kita ko, sukūrė nacionalines EGADP interneto svetaines, viešai paskelbė atitinkamus ekonomikos gaivinimo ir atsparumo didinimo planus ir įgyvendina tuose planuose išdėstytas komunikacijos strategijas. Kai taikoma, valstybės narės (ir galutiniai paramos gavėjai) taip pat pateikia atitinkamus teiginius apie finansavimą ir prideda Sąjungos emblemą. Komisija valstybėms narėms reguliariai teikia gaires ir toliau remia jų pastangas didinti EGADP matomumą. Be pradėtos rengti ekonomikos gaivinimo ir atsparumo rezultatų suvestinės, Komisija sukūrė Ekonomikos gaivinimo ir atsparumo didinimo priemonės interneto svetainę, kurioje taip pat pateikiami nacionaliniai ekonomikos gaivinimo ir atsparumo didinimo planai ir nuorodos į atitinkamas nacionalines interneto svetaines. Be to, Komisija su EGADP susijusius klausimus su valstybėmis narėmis reguliariai aptaria tinkle INFORM EU (tai – visos ES masto komunikacijos pareigūnų, atsakingų už informavimą apie ES lėšomis, įskaitant EGADP, remiamus ES ir valstybių narių projektus, tinklas). Komisija, siekdama pakonsultuoti valstybių narių ekspertus ir sudaryti sąlygas pasikeisti geriausia patirtimi konkrečiais su EGADP komunikacija ir matomumu susijusiais klausimais, surengė penkis specialius tinklo INFORM EU seminarus. Be to, Komisija kartu su valstybėmis narėmis rengia bendrus renginius, kurių metu pabrėžiamas EGADP lėšomis remiamų projektų europinis aspektas. Ypač atkreiptinas dėmesys į metinius renginius, kurie yra viena svarbiausių galimybių komunikuoti ir kuriuose suburiamos institucijos, suinteresuotieji subjektai (visų pirma socialiniai partneriai ir pilietinė visuomenė) ir EGADP paramos gavėjai, kad aptartų ekonomikos gaivinimo ir atsparumo didinimo planų įgyvendinimo pažangą ir esamą padėtį. 2022 m. jau buvo surengti keturi metiniai renginiai (EE, LV, MT ir PT), o kiti metiniai renginiai vyks rudenį. Organizuojant metinius renginius ir apskritai skatinant valstybių narių bendradarbiavimą komunikacijos srityje, vieną iš pagrindinių vaidmenų atlieka Komisijos atstovybėse paskirti Europos semestro pareigūnai. Be to, Komisija reguliariai kviečia vietos žiniasklaidą į informacinius susitikimus, rengiamus nagrinėjant mokėjimo prašymus, kad būtų išspręsti visi galimi su Komisijos vertinimu susiję klausimai. Galiausiai Komisija, siekdama visoje Europoje didinti informuotumą apie ekonomikos gaivinimo plano aprėptį ir tikslus, taip pat pradėjo institucinės komunikacijos kampaniją „NextGenEU“. Kampanija pradėta 2021 m. pavasarį ir netrukus daugiau dėmesio bus skiriama informavimui apie konkrečią priemonės „NextGenerationEU“ lėšomis finansuojamų projektų naudą kiekvienoje valstybėje narėje.